Nóg ŉ walvis strand in Kaapse SkiereilandDie boggelrugwalvis wat by Kommetjie in Kaapstad gestrand het Foto: @ivanker, Twitter Nóg ŉ boggelrugwalviskarkas het op ŉ strand aan die Kaapse Skiereiland uitgespoel. Die stad Kaapstad het branderplankryers Vrydag gewaarsku om uit die see naby Kommetjie weg te bly, waar die 9 meter walviskarkas gestrand het. “Die stad is bewus van die situasie en ons het wetstoepassers en ŉ persoon wat op die uitkyk is vir haaie, ontplooi,” het Priya Reddy, woordvoerder van die stad, gesê. “Ons het branderplankryers ook gewaarsku om nie naby die karkas branderplank te ry nie, weens verhoogde haai-aktiwiteit. Dit is nie ŉ strand waar persone gewoonlik swem nie. Die karkas sal van Saterdag af verwyder word.” Maroela Media het vroeër berig ŉ karkas van ŉ 25 ton vroulike boggelrugwalvis is Donderdag van Strand verwyder nadat sy vroeër die week gestrand het. Volgens Reddy moet swemmers in die omgewing steeds paraat bly, aangesien daar steeds bloed in die water kan wees wat haaie lok. Lees alle vorige berigte oor die walvisse op Maroela Media.